
Fylkesmannen i Sør-Trøndelag


STATENS HUS, 7468 TRONDHEIM

Sentralbord: 73 19 90 00


besøksadresse: PRINSENS GATE 1
Saksbehandler
Innvalgstelefon
Vår dato
Vår ref. (bes oppgitt ved svar)

Jens Thomas Sagør 
73 19 92 10
21.09.2001
2001/06266-434.21

Miljøvernavdelingen
Deres dato
Deres ref.

20.09.2001


Orkdal kommune
7301  ORKANGER 

Søknad om fellingstillatelse på ulv 

Det vises søknad om fellingstillatelse fra Orkdal kommune datert 20.09.01. I søknaden opplyses det at Snillfjord og Agdenes kommuner gir sin tilslutning til søknaden.

Bakgrunn

Det har ved flere anledninger vært rapporter om ulveskader i nevnte kommuner sommeren 2001. Statens naturoppsyn (SNO) har dokumentert eller funnet antatt sikkert et større antall kadaver av sau som drept av ulv. Fylkesmannen i Sør-Trøndelag ga i månedsskiftet juni/juli fellingstillatelse på ulv i Agdenes og Snillfjord kommuner, uten at ulv ble felt.

I forbindelse med sanking av sau i september er det avdekket nye skader på sau i området. I perioden 11.09.01 til d.d. er det funnet et betydelig antall kadaver. 15 av disse er undersøkt av SNO, som har dokumentert at 8 av disse er drept av fredet rovvilt, 5 har ukjent dødsårsak og 2 er ennå ikke undersøkt. Funn ved kadaverundersøkelse og i området rundt indikerer at ulv er skadevoldende art på 8 av kadavrene, uten at dette kan fastslås med sikkerhet. Det er også observert spor etter jerv i området, og det kan ikke utelukkes at jerv også har gjort skade.

Den 02.02.2001 fastsatte Regjeringen en forvaltningssone for ulv i Norge. Innenfor denne sonen vil ulv ha strengt vern. Hele Sør-Trøndelag fylke ligger utenfor denne sonen. Det legges ikke opp til at ulv skal kunne etablere seg utenfor ulvesonen, samtidig som terskelen for å iverksette fellingstillatelse utenfor ulvesonen skal være lav.

Når det gjelder bestandssituasjonen for ulv i Norge henvises det til vedlagte brev fra Direktoratet for naturforvaltning (DN) av 30.05.01.

I følge forskrift til viltloven om forvaltning av bjørn, jerv, ulv og gaupe, fastsatt ved Kgl. res. av 30. juni 2000, er det Direktoratet for naturforvaltning som kan gi fellingstillatelse på  jerv og fastsette nærmere vilkår for eventuell fellingstillatelse. I brev av 30.05.01 fra Direktoratet for naturforvaltning er fylkesmennene gitt myndighet til å iverksette felling på inntil 3 ulv i perioden 01.06.01-31.05.02. Per i dag er det skadeskutt og antatt felt 1 ulv.  

Fylkesmannens konklusjon

Det er ved flere anledninger dokumentert ulveskader sommeren 2001 i nevnte kommuner. Samtidig er det nylig gjort funn i Orkdal som indikerer ulveskade. Fylkesmannen i Sør-Trøndelag ønsker ikke at det skal etablere seg ulv i området. På bakgrunn av sentrale føringer, skadesituasjonen og potensialet for framtidige skader finner fylkesmannen det riktig å iverksette fellingstillatelse på en ulv i området.

Fylkesmannen ser ikke bort i fra at både ulv og jerv kan gjøre skade på samme tid i området. Det er imidlertid ikke funnet sikre indikasjoner på at jerv har gjort skade. Fylkesmannen ber om rask tilbakemelding på nye opplysninger i forhold til jerveskader.

Følgende vilkår er satt av DN for iverksettelse, med tilhørende utfyllende bestemmelser gitt av fylkesmannen.

1. Fylkesmannen gir tillatelse til å felle ulv innenfor et område som avgrenses som følgende: 

RV 714 fra Orkanger til Åstfjorden, videre Herdalselva til Øyangsvatnet, videre fylkesveg fra Øyangsvatnet til RV 710 og sjøgrensen, deretter sjøgrensen tilbake til Orkanger. Tillatelsen er gjeldende i perioden 21.09.01 – 01.10.01. Forlengelse av jaktperioden vil vurderes ved etter dette.

2. Orkdal kommune skal stå som ansvarlig for jakta, og koordinere jakten i de tre kommunene. Orkdal kommune skal også oppnevne en jaktleder/koordinator som sikrer at jakten utøves i henhold til denne tillatelsen, samt personer som kan delta i fellingsforsøket. Det forutsettes at kommunene sørger for at samtlige involverte i fellingsforsøket er gjort kjent med innholdet i dette brevet, samt direktoratet sitt brev av 30.05.2001 før fellingsforsøket settes i gang. I søknaden ytres det ønske om å kunne benytte en del elgjegere i fellingsforsøket. Fylkesmannen har ingen prinsipielle innvendinger mot dette, forutsatt at nødvendig kommunikasjon mellom utvalgte jaktvald (og deres jaktleder) og jaktlederen/koordinatoren sikres slik at eventuell overskyting hindres. Det er kun jegere som er oppnevnt av kommunene som kan delta i fellingsforsøket.

3. Ved felling av ulv skal det nyttes våpen og ammunisjon godkjent for storviltjakt, jf Forskrift om våpen og ammunisjon til storvilt- og småviltjakt, og skyteprøve for storviltjegere (Rundskriv 3/99). 

4. Kommunens kontaktperson skal melde tilbake til fylkesmannen jevnlig om gjennomføringen av fellingsforsøket. Felling av ulv skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever dette.

5. Ulv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt ulv uten nærmere samtykke fra Direktoratet for naturforvaltning. Felte dyr skal så raskt som mulig bringes til Norsk institutt for naturforskning, Tungasletta 2, 7485 Trondheim.

6. Den/de som sårer ulv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av ulv gjelder bestemmelsen i forvaltningsforskriften § 6.

7. Med hjemmel i viltlovens § 52, siste ledd, gir DN tillatelse til bruk av løs hund under 

forsøk på felling dersom dette anses som aktuelt. Tillatelser etter bufeloven og/eller reindriftsloven må innhentes av jegerkorpset.

Fellingstillatelsen er gitt med hjemmel i Viltlovens § 12 og  § 3 i Forskrift om forvaltning av bjørn, jerv, ulv og gaupe, fastsatt ved kgl. res. av 30.juni 2000. Vedtaket kan innen 3 uker påklages til Direktoratet for naturforvaltning. Eventuell klage sendes via fylkesmannen. 

Med hilsen

Aage Tørris Ekker  e.f.
Jens Thomas Sagør

